КАНДИДАТСТВАНЕ ПО ПРОГРАМА ЗА ЕНЕРГИЙНА ЕФЕКТИВНОСТ НА МНОГОФАМИЛНИТЕ ЖИЛИЩНИ СГРАДИ ПО НАЦИОНАЛЕН ПЛАН ЗА ВЪЗСТАНОВЯВАНЕ И УСТОЙЧИВОСТ (НПВУ)


Министерство на регионалното развитие публикува проект на Насоки за кандидатстване за предоставяне на средства чрез подбор на предложения за изпълнение на инвестиция по процедура „Подкрепа за устойчиво енергийно обновяване на жилищния сграден фонд - етап I“, при която интензитетът на безвъзмездната финансова помощ е 100% от допустимите разходи за енергийно обновяване на жилищните сгради.
В публикувания документ се предвижда срокът за кандидатстване да бъде променен до 31 май 2023 г.
Проектът на Насоки за кандидатстване и пакета документи към тях са публикувани на интернет страницата в секция „За обществено обсъждане“ и секция „Проекти по НПВУ“, подсекция „Процедури по НПВУ“, раздел „Процедури за обществено обсъждане“ на Министерството на регионалното развитие и благоустройството.
[bookmark: _GoBack]Коментари и предложения по тях могат да бъдат изпращани на електронна поща: e-mrrb@mrrb.government.bg, както и по официален път в срок до 02.12.2022 г. включително.
  
Предложения за изпълнение на инвестиция по настоящата процедура могат да бъдат подавани само в партньорство с общинската администрация на общината, където се намира сградата. 
Общинската администрация ще бъде водещ партньор в проекта и ще изпълнява функциите по неговото административно и финансово управление, както и отчитането му пред СНД. В рамките на едно ПИИ може да се включва само ЕДНА сграда/блок-секция/група от блок-секции. В настоящата схема е допустимо една община да участва с повече от едно проектно предложение, при условие, че не е за една и съща сграда/ блок-секция.  

Допустими за кандидатстване жилищни сгради
Право на кандидатстване имат всички жилищни сгради - блокове или блок секции, които са проектирани и построени преди 26 април 1999 г., без значение от вида на строителството.
Сградата трябва да е жилищна (минимум 60% от площта й), с най-малко 4 самостоятелни обекта, които да принадлежат на повече от 1 собственик. 
ВАЖНО!!!
Сдружения на собственици подали заявления за подкрепа от Националната програма за енергийна ефективност в многофамилни жилищни сгради, няма да ползват  предимство при кандидатстване по настоящата процедура и следва да подадат всички изискуеми документи.
При наличие на самостоятелни обекти в сградата, които се използват за извършване на стопанска дейност, както и в случаите на отдаване под наем или извършване на дейност от търговци и/или лица със свободни професии собствениците на тези обекти ще се третират като получатели на минимална помощ (de minimis)  съгласно Закона за държавните помощи.

Допустими дейности
Дейности по изпълнение на мерки за енергийна ефективност, които са предписани като задължителни за сградата в обследването за енергийна ефективност:
· Дейности по изпълнение на мерки за енергийна ефективност, които са предписани като задължителни за сградата в обследването за енергийна ефективност:
· По външните сградни ограждащи елементи:
· подмяна на дограма (прозорци, врати, витрини и др.);
· топлинно изолиране на външните ограждащи елементи (външни стени, покриви, подове и др.);
· По системите за поддържане на микроклимата:
· ремонт, модернизация или подмяна на амортизирани общи части на системите за отопление, охлаждане и вентилация на сградата за повишаване на енергийната ефективност, в границите на вътрешната отоплителна инсталация и без да се засягат съоръжения и арматурата собственост на топлофикационни предприятия, регистрирани по Закона за енергетиката;
· реконструкция на вертикалната система за отопление в хоризонтална, като се осигурява индивидуално отчитане на разхода на топлина за всеки собственик на самостоятелен обект в сградата;
· ремонт или подмяна на електрическата инсталация в общите части на сградата и изпълнение на енергоспестяващо осветление в общите части;
· инсталиране на система за автоматизирано централизирано управление на осветлението в общите части на жилищната сграда;
· Поставяне/инсталиране на системи за оползотворяване на енергия от възобновяеми енергийни източници за енергийните потребности на сградата и батерии за съхранение на енергия, ако са предписани в енергийното обследване;
· Съпътстващи строителни и монтажни работи, свързани с изпълнението на мерките за енергийна ефективност и съответното възстановяване на общите части на сградата в резултат на изпълнените мерки с енергоспестяващ ефект. Съпътстващите строителни и монтажни работи са свързани единствено с възстановяването на първоначалното състояние, нарушено в резултат на обновяването на общите части и на подмяната на дограма в самостоятелния обект;
· Ремонт на покрив (скатен или плосък покрив), който може да включва дейности по възстановяване на покрития,  хидроизолация, обшивки,  водоотвеждаща система – допустимо само при предписана в енергийното обследване  енергоспестяваща мярка „Топлоизолация на покрив“;
· СМР, които произтичат от нормативни изисквания свързани с безопасната експлоатация на сградите и са предписани като задължителни в техническия паспорт на сградата и СМР, които са нормативно необходими за въвеждане на сградата в експлоатация:
· СМР, свързани с отстраняване на локални дефекти и повреди, които не нарушават общата конструктивна устойчивост на сградите, но в същото време създават пряка опасност за преките ползватели или неотстраняването им би довело до по-сериозни промени в носещата конструкция на сградата в бъдеще;
· СМР, свързани с осигуряване на пожарна безопасност, ремонт/подмяна на мълниезащитна и заземителна инсталация, осигуряване на достъпна архитектурна среда до входа на жилищната сграда.

Няма да се финансират:
· Подмяна или монтиране на отоплителни тела в самостоятелните обекти;
· Обзавеждане и оборудване в самостоятелните обекти;
· Ремонт в самостоятелните обекти извън дейностите по възстановяване на първоначалното състояние на обектите вследствие ремонта на общите части или подмяната на дограма;
· Изпълнение на мерки по асансьорите и/или подмяна и/или монтиране на асансьори с нови или втора употреба;
· Изпълнение на дейности по вертикална планировка около сградата;
· Ремонт и подмяна на ВиК инсталации.


Кандидатстване по програмата
1. Учредяване на Сдружение на собствениците съгл. ЗУЕС
За да кандидатства сдружението на собствениците (СС) по тази програма е необходимо да е регистрирано по реда на чл.25, ал.1 от Закона за управление на етажната собственост (ЗУЕС). Съгласно ЗУЕС управителен съвет (УС) / управител и контролен съвет (КС) / контрольор се избират за срок до две години. Ето защо СС, които са избрали УС /управител и КС / контрольор преди повече от 2г. е необходимо да проведат ново общо събрание за избиране на нов УС / управител и КС / контрольор или преизбиране на досегашните УС / управител и КС / контрольор. 
При наличие на свързано строителство при кандидатстващи няколко блок-секции в една сграда, следва групата от блок-секции да кандидатстват с едно проектно предложение. В тази връзка е необходимо за групата от блок-секции да бъде създадено и регистрирано едно сдружение на собствениците по реда на ЗУЕС.

2. Извършване на енергийно и техническо обследване и входиране на Заявление за участие в процедурата и приложени към него документи в Община Карнобат.

Сдружението следва да избере фирма, която да извърши енергийно и техническо обследване.
Според чл. 43, ал. 1 и 2 от Закона за енергийна ефективност (ЗЕЕ), обследването за енергийна ефективност, сертифицирането на сгради, изготвянето на оценка за съответствие на инвестиционните проекти по част ЕЕ, се извършва от лица, вписани в публичните регистри на лицата по чл. 44, ал.1 от ЗЕЕ, публикувани на официалния сайт на Агенцията по устойчиво енергийно развитие (АУЕР) https://portal.seea.government.bg/bg/Companies/Register.  
Според чл. 176в. от Закона за устройство на територията (ЗУТ), Техническото обследване се извършва от консултант, получил удостоверение по реда на наредбата по чл. 166, ал. 2 от ЗУТ и вписан в „Регистъра на лицата, извършващи дейността консултант, съгл. чл. 166, ал. 1. т. 1 от ЗУТ“, наличен на официалния сайт на ДНСК http://www.dnsk.mrrb.government.bg/UI/Home.aspx?0ZKDwUgLUJomQ%2FiVsaJkdtGY%2Bq8BYZDi, или от проектанти от различни специалности с пълна проектантска правоспособност.

ВАЖНО!!!
Изработването на обследванията е за сметка на собствениците на жилища. Средствата ще им бъдат възстановени, ако проектът бъде одобрен за финансиране по програмата. За първия етап предвидените средствата са 1 129 881 600 лв. с ДДС, а безвъзмездната финансова помощ е 100% от допустимите разходи. 
За втория етап на програмата са предвидени 270 млн. лв. Във втория етап безвъзмездната финансова помощ ще бъде 80% от стойността на проекта, а останалите 20% ще са самоучастие на собствениците на жилища. Втори етап на програмата ще стартира след края на тази процедура и кандидатстването по него ще приключи на 31.12.2023 г.

Изисквания за постигнати енергийни параметри от приложените мерки: 
След изпълнение на енергоспестяващи мерки (ЕСМ) сградите следва да постигат клас на енергопотребление „В” или по-висок клас. 
Задължително изискване е след изпълнение на мерките в многофамилната сграда да се постигне минимум 30% спестяване на първична енергия. 
Провеждане на общо събрание за вземане на решения за кандидатстване по настоящата процедура за изпълнение на ЕТАП 1 от подмярка 1 „Подкрепа за устойчиво енергийно обновяване на жилищния сграден фонд“ от инвестиция „Енергийна ефективност в сграден фонд“ на Националния план за възстановяване и устойчивост.
Образци на необходимите документи за провеждане на общо събрание ще бъдат публикувани на сайта на община Карнобат, както и ще могат да бъдат получени в Общински център за административно и информационно обслужване, след изтичане срока за обществено обсъждане и окончателно обявяване на процедурата от МРРБ.

Подаване на проектното предложение до МРРБ от водещият партньор 
След подписване на Партньорско споразумение със Сдружение на собствениците, Община Карнобат подготвя предложение за изпълнение на инвестиции (ПИИ). 
Всички предложения, подадени в рамките на крайния срок, се оценяват в съответствие с определени критерии.
Подадените от общините предложения, получили минимум 72 точки по определените критерии, се класират в низходящ ред съобразно получената оценка, като за финансиране се предлагат всички предложения по реда на класирането до покриване на общия размер на финансови средства. 
За всяко одобрено предложение Община Карнобат сключва договор с дирекция ,,Жилищна политика” на МРРБ от името на Сдружението на собствениците.

